මැලේසියාවේ රැකියා ලබාදෙන බව කියමින් වංචනික ලෙස රුපියල් ලක්‍ෂ ගණනක් ලබා ගත් බවට චෝදනා ලැබ අධිකරණයේ පෙනී සිටි අඹු සැමි යුවළකට වරකාපොළ මහේස්ත්‍රාත් ඒ. ඇම්. ඇම්. චාසිංහ මහතා රුපියල් ලක්‍ෂ 10 බැගින් ලක්‍ෂ 20 ක් ඇප නියම කෙළේ ය.මෙහි පැමිණිල්ල ඉදිරිපත් කරන ලද්දේ ශ්‍රී ලංකා විදේශ සේවා කාර්යාංශය මගිනි.විත්තිකරුවන් වෘත්තිකයන් විදේශ ගත කිරීම සඳහා ශ්‍රී ලංකා විදේශ සේවා කාර්යාංශයේ ලියාපදිංචි නැතැයි ද, මොවුන් විසින් නීති විරෝධී ලෙස යැවූ කිහිප දෙනෙක් මැලේසියාවේ අතරමංවී ඇතැයි ද පැමිණිල්ලේ සඳහන් විය.මේ සම්බන්ධයෙන් ඔවුන්ගේ ඥාතීන් විසින් විදේශ සේවා කාර්යාංශය වෙත කරන ලද පැමිණිල්ලක් අනුව රහස් පොලිසිය විසින් මේ යුවළ අත්අඩංගුවට ගෙන ඇත.නඩු විභාගය අවසන් වන තෙක් ඔවුන්ගේ ජාතික හැඳුනුම් පත් සහ විදේශ ගමන් බල පත්‍ර ද උසාවිය බාරයට ගන්නා ලෙස නියම කළ මහේස්ත්‍රාත් වරයා ඉහත ඇප නියම කරමින් නඩුව ඉදිරියට කල් දැමීය..